甲戌七月二十七夜大雷雨有感
作者：周密
朝代：宋

paragraphs: 驕陽煽餘威，熱惱若昏醉。
邀凉卧虛櫺，頓覺景象異。
乾坤若黟漆，相對不相視。
雷車與電鏡，雲族撐贔屭。
如發馬陵伏，萬弩一時至。
如河决宣房，澎湃石崩墜。
又如入蔡州，鵝鶩雜兵騎。
轟騰立四海，熛怒翻九地。
兒啼抱頭竄，婢噤移足躓。
鳥獸相號呼，雞犬競趨避。
隠床夜九遷，穿瓦雨如釃。
屋老欲摧壓，危慄心惴惴。
敬此天動威，起坐不敢寐。
哀哉昔吾親，多病易驚悸。
每於風雨交，擁護不少置。
九京聞不聞，生死同一致。
不能抱冢泣，不孝天所棄。
漫游遠墳墓，榮親願難遂。
作誓守松楸，或可酬此志。
白雲起瀧岡，西望揮血淚。